NARIADENIE KOMISIE (ES) č. 394/2007
z 12. apríla 2007,
ktorým sa mení a dopĺňa príloha I k nariadeniu Rady (EHS) č. 2092/91 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (1), a najmä na druhú zarážku jeho článku 13,
keďže:
(1)
V súlade so zásadami ekologickej výroby na poľnohospodárskej úrovni, ako je ustanovené v prílohe I k nariadeniu (EHS) č. 2092/91, sa hospodárske zvieratá musia kŕmiť krmivami vyprodukovanými v ekologickom poľnohospodárstve. Obmedzená časť receptúry kŕmnej zmesi dávok však môže zahŕňať konverzné krmivá, tak ako je uvedené v článku 4 bode 24 nariadenia (EHS) č. 2092/91.
(2)
Výrobcovia v určitých členských štátoch v súčasnosti čelia nedostatku ekologického krmiva následkom podpriemerného zberu ekologických plodín, prísnejších zákonných požiadaviek, pokiaľ ide o ekologický pôvod krmiva, a rozširujúceho sa trhu ekologickej výroby. S cieľom zmierniť tento nedostatok sa považuje za vhodné počas obmedzeného obdobia stanoviť percentuálny podiel konverzných krmív, ktorý môže byť súčasťou dávok kŕmnej zmesi.
(3)
Dočasným zvýšením povoleného percentuálneho podielu konverznej zmesi sa taktiež dosiahne zabezpečenie budúcich zásob ekologického krmiva a vytvoria sa stimuly pre poľnohospodárov, aby prešli na ekologické hospodárenie vďaka zlepšeniu podmienok na trhu s konverzným krmivom.
(4)
Nariadenie (EHS) č. 2092/91 by sa preto malo príslušným spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom výboru zriadeným podľa článku 14 nariadenia (EHS) č. 2092/91,
PRIJALA TOTO NARIADENIE:
Článok 1
Príloha I k nariadeniu (EHS) č. 2092/91 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej Únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. apríla 2007